பாடம் 7
யோனா தேவனை விட்டு ஓடுகிறான்
நோக்கம்: நாம் எங்கே சென்றாலும் தேவனுடைய அக்கறையிலிருந்தும் பாதுகாப்பிலிருந்தும் ஒருபோதும் விலகிப் போக முடியாது என்பதைப் பிள்ளைகளுக்குக் காட்டுவது.
வேத வாசிப்பு: யோனா 1:1-10
மனப்பாட வசனம்: யாத்திராகமம் 20:6 (பத்துக் கட்டளைகள்) – “என்னிடத்தில் அன்புகூர்ந்து, என் கற்பனைகளைக் கைக்கொள்ளுகிறவர்களுக்கு ஆயிரந்தலைமுறை மட்டும் இரக்கஞ்செய்கிறவராயிருக்கிறேன்.”
பாடத்தை அளித்தல்
தொடக்கப் புள்ளி
தங்களுக்குப் பிடிக்காத ஒரு வேலையைச் செய்யும்படி பெற்றோர் அழைப்பதைக் கேட்டதும் பிள்ளைகள் பெரும்பாலும் ஓடி ஒளிந்துகொள்வதை விவரியுங்கள்.
இன்றைய போதனையின் முக்கிய குறிப்புகள்
1. யோனா எலிசாவைப் போன்ற ஒரு தீர்க்கதரிசி; ஆனால் தேவன் கொடுத்த பணியிலிருந்து அவன் ஓடிப்போக முயன்றான். நினிவேக்குப் போய் அங்குள்ள மக்களுக்குப் பிரசங்கிக்கும்படி தேவன் யோனாவுக்குக் கட்டளையிட்டார். அவர்கள் மிகவும் பொல்லாதவர்கள் (யோனா 1:2). நினிவே மக்கள் இஸ்ரவேலின் பகைவர்களுமாக இருந்தனர். அந்தப் பொல்லாத மக்கள் இரட்சிக்கப்படுவதை யோனா விரும்பவில்லை. அவர்கள் தனக்குத் தீங்கு செய்வார்கள் என்று அவன் பயப்படவில்லை; அவர்கள் மனந்திரும்பிவிடுவார்களோ என்று பயந்தான். தேவன் அவர்களைத் தண்டிக்க வேண்டும் என்று அவன் விரும்பினான்.
2. தன் சொந்த நாட்டை (இஸ்ரவேலை) விட்டுப் போய்விட்டால் தேவனிடமிருந்து தப்பிவிடலாம் என்று யோனா நினைத்தான். ஆகவே நினிவேக்கு எதிர்த்திசையில் செல்லும் ஒரு கப்பலில் ஏறினான் (1:3). படம் 7-ஐக் காட்டுங்கள்.
3. ஆனால் கப்பல் நடுக்கடலை அடைந்ததும் தேவன் பெரிய புயலை அனுப்பினார். எல்லோரும் திகிலடைந்தார்கள். அவர்கள் என்ன செய்தார்கள் என்பதை விவரியுங்கள் (1:4-5அ).
4. கப்பலின் அடித்தளத்தில் யோனா தூங்கிக்கொண்டிருப்பதைக் கப்பல் தலைவன் கண்டான்! கப்பலைக் காப்பாற்ற அவன் ஏன் ஜெபிக்கவும் உதவவும் இல்லை என்று தலைவன் கேட்டான் (1:5ஆ-6).
5. மாலுமிகள் சீட்டுப்போட்டு, புயலுக்குக் காரணம் யோனா என்று கண்டுபிடித்தார்கள் (1:7). மாலுமிகளின் கேள்விகளுக்கு அவன் சொன்ன பதிலிலிருந்து, தேவன் வானத்துக்கும் பூமிக்கும் இறையாண்மையுள்ள ஆட்சியாளர் என்று யோனா தன் இதயத்தில் அறிந்திருந்தான் என்று காண்கிறோம் (1:9). ஆனால் அவன் செயல்களில் அது தெரியவில்லை. யோனா தவறான வழியிலாயினும் துணிச்சலுடன் இருந்தான் (1:10). தேவன் யோனாவை எவ்வளவு ஆச்சரியமான விதத்தில் மீட்டார் என்பதை அடுத்த பாடத்தில் பார்ப்போம்.
கதைக்கு நம் பதில்
இப்போது நீங்கள் வேதாகமத்திலிருந்து ஒரு சங்கீதத்தைக் கேட்கப் போகிறீர்கள். தேவன் நம்மோடு இருக்கிறார் என்று சொல்லும் வெவ்வேறு இடங்களைக் கவனமாகக் கேளுங்கள். பிறகு நீங்கள் எத்தனை நினைவில் வைத்தீர்கள் என்று கேட்பேன்.
சங்கீதம் 139:1-12-ஐ வகுப்பிற்கு வாசியுங்கள். நன்றாக வாசிக்கக்கூடிய இருவர் ஒவ்வொருவரும் மாறிமாறி ஒரு வசனம் வாசித்தால் மிகவும் நன்றாக இருக்கும். சங்கீதத்தை இருமுறை வாசியுங்கள். கரும்பலகை அல்லது அது போன்ற ஏதேனும் இருந்தால், வகுப்பின் பதில்களைப் பட்டியலிடுங்கள்.
இப்போது, நாம் செல்லும் எல்லா இடங்களிலும் நம்மோடு இருப்பதற்காக தேவனுக்கு நன்றி சொல்லும் ஜெபத்தைச் செய்வோம்.
மனப்பாட வசனத்தை மனதில் பதியச் செய்தல்
தம்முடைய கற்பனைகளுக்குக் கீழ்ப்படிவதன் மூலம் தேவன்மேல் தன் அன்பைக் காட்ட யோனா விரும்பவில்லை.
இதுவரை கற்ற யாத்திராகமம் 20-ன் எல்லா வசனங்களையும் மீளாய்வு செய்யுங்கள்.
யாத்திராகமம் 20:6 – “என்னிடத்தில் அன்புகூர்ந்து, என் கற்பனைகளைக் கைக்கொள்ளுகிறவர்களுக்கு ஆயிரந்தலைமுறை மட்டும் இரக்கஞ்செய்கிறவராயிருக்கிறேன்.”
